ปัจจัยความเสี่ยง

ในปี 2549 ที่ผ่านมา คณะกรรมการบริหารความเสี่ยงมีการประชุมเป็นประจำทุกไตรมาส เป็นจำนวน 4 ครั้ง โดยพิจารณาเกี่ยวกับ การบริหารความเสี่ยงระดับองค์กร โดยมีการแจกแจงความเสี่ยงและกำหนดแนวทางการบริหารความเสี่ยง มอบหมายผู้รับผิดชอบเพื่อดำเนินการ รวมทั้งได้จัดทำคู่มือการบริหารความเสี่ยง สำหรับคณะกรรมการบริหารความเสี่ยง ผู้บริหาร และพนักงานในองค์กรใช้เป็นแนวทางในการบริหารความเสี่ยง 

ทั้งนี้ ในทุกไตรมาส คณะกรรมการบริหารความเสี่ยงได้นำเสนอผลการบริหารความเสี่ยงให้คณะกรรมการตรวจสอบ ได้สอบทาน และ รายงานให้คณะกรรมการบริษัทและคณะกรรมการบริหารได้รับทราบ ซึ่งสรุปปัจจัยความเสี่ยงที่อาจส่งผลกระทบต่อผลการดำเนินงานของบริษัท ได้ดังต่อไปนี้ 

1.  ความเสี่ยงทางด้านสถานการณ์การตลาดและการแข่งขัน

การเปลี่ยนแปลงรูปแบบการใช้ชีวิตของผู้บริโภค (Customer Lifestyle Change)

โทรศัพท์เคลื่อนที่เข้าไปเป็นส่วนหนึ่งในการดำรงชีวิตประจำวันของผู้บริโภค ดังนั้น
รูปแบบการใช้ชีวิต
และความต้องการของผู้บริโภคที่ซับซ้อนขึ้นย่อมส่งผลต่อพฤติกรรมการใช้โทรศัพท์เคลื่อนที่อย่างหลีกเลี่ยงไม่ได้
ตัวอย่างเช่น

- ความกังวลเรื่องความปลอดภัย ทำให้ใช้ชีวิตนอกบ้านเพื่อความบันเทิงน้อยลง

- ปัญหาจราจร และราคาน้ำมัน การใช้โทรศัพท์จึงเป็นทางเลือกที่ประหยัดเวลา
และค่าใช้จ่ายในการเดินทาง

- อินเตอร์เน็ทเริ่มมีบทบาทสำคัญมากขึ้น ทำให้ผู้บริโภคเข้าถึงข้อมูลข่าวสารต่างๆ ได้ง่าย
และสะดวกขึ้น

- ลูกค้ามีทางเลือกมากขึ้น และมีความคาดหวังต่อสินค้า และบริการที่สูงขึ้นเรื่อยๆ

- ให้ความสำคัญกับครอบครัวมากขึ้น และแสวงหาความสุขในชีวิต

เอไอเอสมีความพร้อมที่จะนำเสนอสินค้าและบริการที่หลากหลาย
ให้เหมาะกับความต้องการของทุกรูปแบบการดำเนินชีวิต เอไอเอส
ได้นำระบบเทคโนโลยีสารสนเทศมาวิเคราะห์ฐานข้อมูลลูกค้า
มีการศึกษาประสบการณ์ความสำเร็จของธุรกิจโทรคมนาคมในต่างประเทศ
ซึ่งจะสามารถนำมาประยุกต์ใช้กับวิถีชีวิตของคนไทย การทำวิจัยกับผู้บริโภคในเชิงลึก
เพื่อที่จะเข้าใจพฤติกรรม และความต้องการที่แท้จริงของลูกค้า ข้อมูลต่างๆ เหล่านี้
จะถูกนำมาพัฒนาสินค้าที่มีนวัตกรรมใหม่ๆ (Innovative product) อย่างต่อเนื่อง ให้ใช้งานง่าย
ไม่ยุ่งยาก เพื่อมอบบริการที่สร้างประสบการณ์ที่ดีให้กับลูกค้าของเอไอเอส อาทิเช่น
การเพิ่มช่องทางการเข้าถึงข้อมูลบริการเสริมต่างๆ ผ่านทาง เอไอเอส คอลล์ เซ็นเตอร์ 1175
กด 9 การให้บริการสื่อสารไร้สายและโมบายออฟฟิศ ซึ่งทำให้ลูกค้า เอไอเอส
สามารถใช้โทรศัพท์เคลื่อนที่เชื่อมต่อกับโลกอินเตอร์เน็ตได้ทุกที่ทุกเวลา
และสามารถทำงานนอกสถานที่ได้โดยไม่ต้องเสียเวลาเดินทาง
จึงทำให้มีเวลาสำหรับครอบครัวมากขึ้น รวมทั้ง การมอบสิทธิพิเศษ เอไอเอส พลัส (AIS Plus)
ซึ่งสอดคล้องกับชีวิตประจำวันของลูกค้า และมีโอกาสได้ใช้สิทธิประโยชน์เหล่านั้นมากยิ่งขึ้น

การชะลอตัวทางเศรษฐกิจ (Economy Recession)

เศรษฐกิจไทยในปี 2550 มีแนวโน้มที่จะขยายตัวลดลงจากปี 2549
ที่มีอัตราการขยายตัวอยู่ที่ประมาณ 5.1% (จากการคาดการณ์ของธนาคารแห่งประเทศไทย)
ซึ่งเป็นผลมาจากแนวโน้มการส่งออกที่ลดลงตามสภาวะเศรษฐกิจโลกที่ชะลอตัว
โดยเฉพาะเศรษฐกิจสหรัฐอเมริกา ราคาน้ำมันที่ยังอยู่ในระดับสูง อัตราแลกเปลี่ยนที่ผันผวน
อัตราดอกเบี้ย ภาวะเงินเฟ้อ ปัญหาความเชื่อมั่นจากสถานการณ์ทางการเมืองที่ยังไม่ชัดเจน
ปัญหาการก่อการร้าย โดยเฉพาะใน 3 จังหวัดชายแดนภาคใต้ ภัยแล้ง น้ำท่วม และไข้หวัดนก
สำหรับตลาดทุนในประเทศ อาจจะใช้เวลานานในการฟื้นตัว
ซึ่งจะส่งผลกระทบต่อการระดมทุนของภาคธุรกิจทั้งที่ผ่านตลาดหุ้น และตราสารหนี้
ทำให้ภาคเอกชนชะลอการลงทุน เกิดการว่างงาน ในขณะที่ค่าครองชีพที่สูงขึ้น
ทำให้ผู้บริโภคจำเป็นต้องประหยัดมากขึ้น โดยดำเนินชีวิตตามแนวทางเศรษฐกิจพอเพียง
และสำหรับผู้มีรายได้น้อย จำเป็นต้องหารายได้เสริม เพื่อให้เพียงพอต่อการดำรงชีพ

สิ่งต่างๆ เหล่านี้ อาจจะส่งผลบ้างต่อการใช้จ่ายโทรศัพท์เคลื่อนที่ เอไอเอส
จึงได้ปรับรูปแบบโปรโมชั่นให้คุ้มค่า และสอดคล้องกับความต้องการใช้งานของผู้บริโภคแต่ละกลุ่ม
ตั้งแต่โปรแกรมการโทร สำหรับกลุ่มนักธุรกิจ ที่มีปริมาณการใช้งานมาก
สามารถติดต่อธุรกิจได้อย่างไม่ขาดตอน จนกระทั่งโปรแกรม สำหรับผู้ที่โทรออกน้อย
ซึ่งได้ขยายระยะเวลาการใช้งานเป็น 1 ปี สำหรับผู้มีรายได้น้อย
และเป็นการขยายตลาดไปยังกลุ่มลูกค้าใหม่ในพื้นที่ห่างไกล ซึ่งไม่เคยใช้งานโทรศัพท์เคลื่อนที่มาก่อน

การแข่งขันด้านราคา (Price competition)

การแข่งขันด้านราคาในช่วงที่ผ่านมา
ส่งผลกระทบอย่างมากต่อภาพรวมของอุตสาหกรรมโทรศัพท์เคลื่อนที่ โดยเฉพาะอย่างยิ่ง
คุณภาพของเครือข่ายซึ่งไม่สามารถรองรับการใช้โทรศัพท์เคลื่อนที่พร้อมกันของผู้ใช้บริการในช่วงเวลาเร่งด่วน
ทั้งการโทรภายในเครือข่ายเดียวกัน และการโทรข้ามเครือข่าย
ซึ่งทำให้เกิดพฤติกรรมการถือโทรศัพท์เคลื่อนที่มากกว่า 1 หมายเลข
เพื่อที่จะติดต่อกรณีที่อีกหมายเลขหนึ่งไม่สามารถโทรติดต่อได้ อย่างไรก็ตาม เอไอเอส
สามารถปรับปรุงคุณภาพเครือข่ายให้ดีดังเดิมได้ภายในระยะเวลาอันรวดเร็ว โดยปี 2549 - 2550
นี้ เอไอเอส ได้จัดสรรงบประมาณในการลงทุนเครือข่ายทั่วประเทศ 33,000 ล้านบาท
เพื่อให้ผู้บริโภคเกิดความมั่นใจในเครือข่ายที่มีประสิทธิภาพ

ในปี 2549 มีการแข่งขันด้านราคาสูงมาก ทำให้กลุ่มลูกค้าที่อ่อนไหวต่อราคา (Price
Sensitive) ซึ่งส่วนใหญ่เป็นลูกค้าที่มีปริมาณการใช้งานมาก ถือโทรศัพท์เคลื่อนที่มากกว่า 2
หมายเลข เพื่อลดค่าใช้จ่ายโดยใช้หมายเลขที่ค่าโทรถูกกว่าในการโทรออก
และยังเกิดพฤติกรรมการเปลี่ยนหมายเลขโทรศัพท์เคลื่อนที่บ่อย
โดยยกเลิกหมายเลขเดิมหลังจากหมดโปรโมชั่น โดยในช่วงไตรมาสที่สองของปี 2549
ผู้ประกอบการแต่ละรายได้ลดค่าบริการอย่างมีนัยสำคัญ
รวมทั้งขยายระยะเวลาการส่งเสริมการขายออกไป
ซึ่งการลดค่าบริการดังกล่าวส่งผลกระทบในทางลบต่อรายได้และกำไรของผู้ประกอบการ
โดยส่งผลให้รายได้เฉลี่ยต่อเลขหมายต่อเดือนรวม (ARPU) ต่ำลง และต่อมาในไตรมาสที่สี่ของปี
2549 ผู้ประกอบการต่างออกรายการส่งเสริมการขายอีกครั้งหนึ่ง
โดยการลดค่าบริการลงและทำให้รายได้เฉลี่ยต่อเลขหมายต่อเดือนรวมลดลงอีก
ซึ่งการแข่งขันด้านราคาดังกล่าวอาจส่งผลกระทบต่อรายได้เฉลี่ยต่อเลขหมายต่อเดือนรวมและรายได้ที่ลดลง
ของ เอไอเอส รวมทั้งอาจส่งผลให้ฐานลูกค้า มีการเติบโตช้าลง และ Churn Rate
ที่สูงขึ้นซึ่งอาจทำให้ต้นทุนในการได้มาซึ่งผู้ใช้บริการสูงขึ้นหรือการเติบโตของรายได้ลดลง ดังนั้น
เอไอเอส จึงได้ปรับตัวโดยออกโปรแกรมการใช้บริการในราคาที่แข่งขันได้มากขึ้น
เพื่อจูงใจผู้บริโภคที่ถือซิมการ์ดมากกว่า 1 หมายเลข
ให้หันมาโทรออกโดยใช้หมายเลขของเอไอเอสมากขึ้น
หรือกลับมาถือซิมการ์ดของเอไอเอสเพียงหมายเลขเดียว

แต่ทั้งนี้ การแข่งขันด้านราคาในปี 2550 น่าจะลดความรุนแรงลง
เมื่อประกาศคณะกรรมการกิจการโทรคมนาคม (กทช.) เรื่อง ใช้อัตราค่าเชื่อมโยงเครือข่าย
(Interconnection Charge) ถูกนำมาปฏิบัติ
ซึ่งจะเป็นการป้องกันมิให้เกิดการตัดราคาอย่างไม่มีเหตุผล
โดยเฉพาะอย่างยิ่งการโทรข้ามระหว่างเครือข่าย ดังนั้น ลูกค้าเอไอเอส
จึงจะได้รับประโยชน์จากการโทรหาเลขหมายภายในเครือข่ายเอไอเอสกว่า 19
ล้านเลขหมายในอัตราพิเศษ

นอกจากนี้ เพื่อหลีกเลี่ยงจากสงครามราคา เอไอเอส
จึงได้สร้างความแตกต่างจากผู้ให้บริการรายอื่น โดยเน้นคุณภาพของบริการในทุกๆ ด้าน ได้แก่
เครือข่ายที่โทรติดง่าย และครอบคลุมแม้ในพื้นที่ห่างไกล
การนำเสนอบริการที่หลากหลายซึ่งตอบสนองความต้องการของลูกค้า ทั้งบริการหลังการขาย
(Service Operation) และบริการเสริม (Service & Application)
ตลอดจนการคิดค่าบริการรูปแบบใหม่ๆ (Innovative tariff)
ที่เหมาะกับพฤติกรรมการใช้งานของลูกค้า นอกจากนี้ ยังรองรับโครงสร้างต้นทุนในด้านต่างๆ
โดยอยู่บนพื้นฐานของความสมดุลระหว่างต้นทุนในการลงทุน กับรายได้ที่ได้รับ

เอไอเอสมองความต้องการที่หลากหลายของลูกค้า และความเสี่ยงต่างๆ ให้เป็นโอกาสทางธุรกิจ
โดยจะหลอมรวมสินค้า และบริการจากหลากหลายภาคอุตสาหกรรม เพื่อสร้างธุรกิจต่อเนื่อง
ซึ่งจะทำให้เอไอเอส
และพันธมิตรทางธุรกิจได้รับประโยชน์จากการเปลี่ยนแปลงรูปแบบการใช้ชีวิตของลูกค้าที่ไม่หยุดนิ่ง

1.2 ความเสี่ยงทางด้านการลงทุนในเทคโนโลยี 2G และ 3G

เนื่องจากในปัจจุบัน
การเปลี่ยนแปลงเทคโนโลยีในระบบโทรศัพท์เคลื่อนที่กำลังมีการเปลี่ยนแปลงไปสู่การสื่อสารข้อมูลความเร็วสูงและการสื่อสารข้อมูลแบบมัลติมีเดีย
จากเทคโนโลยี 2G โดยมีอายุสัญญาระยะเวลา 25 ปี สิ้นสุดวันที่ 30 กันยายน 2558
ไปสู่เทคโนโลยี 3G ซึ่งอาจมีความเสี่ยงที่เกิดขึ้นกับเอไอเอสอันเกิดจากการเปลี่ยนแปลงเทคโนโลยี

เอไอเอสเล็งเห็นถึงความเสี่ยงที่อาจเกิดขึ้น จึงได้กำหนดมาตรการรองรับความเสี่ยงดังกล่าวโดย
ในกรณีการรักษาสมดุลระหว่างการลงทุนในเทคโนโลยี 2G และ 3G นั้น
เอไอเอสใช้ข้อมูลทางสถิติในการพิจารณาระดับคุณภาพของการให้บริการของระบบเครือข่าย
เพื่อมุ่งรักษาคุณภาพเครือข่าย รองรับการเติบโตของจำนวนลูกค้าที่เพิ่มขึ้น
และเป็นข้อมูลในการพิจารณาตัดสินใจที่จะลงทุนในเครือข่าย 2G โดยปี 2549 - 2550 นี้
เอไอเอส ได้จัดสรรงบประมาณในการลงทุนเครือข่ายทั่วประเทศเป็นเงิน 33,000 ล้านบาท
เพื่อให้ลูกค้าของเอไอเอสกว่า 19
ล้านรายสามารถสื่อสารถึงกันได้อย่างต่อเนื่องและรองรับลูกค้าได้ประมาณ 24
ล้านเลขหมายในอนาคต ซึ่งประมาณการตามอัตราการใช้งานเฉลี่ยของลูกค้าปี 2549
ซึ่งสิ่งที่เอไอเอสยึดเป็นนโยบายในการทำงานเสมอมา คือ การพัฒนาเครือข่ายให้ดีที่สุดตลอดเวลา
โดยสัดส่วนการโทร.สำเร็จในเครือข่ายยังคงอยู่ที่ 98%
และการโทร.สำเร็จระหว่างเครือข่ายยังคงอยู่ที่ 96% รวมถึงการเดินหน้าพัฒนาเครือข่ายครอบคลุม
76 จังหวัด ให้มี Capacity รองรับการใช้งานของลูกค้าอย่างเพียงพอ
ลูกค้าจึงสามารถโทร.ติดได้ง่าย สายไม่หลุด ในทุกครั้งของการใช้งาน

นอกจากนี้ ในปี 2549 เอไอเอส มีความพร้อมในการให้บริการ
เพื่ออำนวยความสะดวกแก่ผู้มาใช้บริการสนามบินสุวรรณภูมิ
โดยจะสามารถในรองรับปริมาณการใช้งานได้กว่า 35,000 ราย ใน 3 ส่วนหลักๆ คือ
ความพร้อมด้านเครือข่าย, ความพร้อมด้านการให้บริการผ่านเคาน์เตอร์บริการโฟนเร้นท์ตลอด 24
ชั่วโมง และการโทรข้ามแดนอัตโนมัติ รวมถึงบริการผ่านเครือข่ายรูปแบบต่างๆ
ซึ่งในด้านเครือข่ายนั้น เอไอเอสได้ร่วมมือกับผู้ให้บริการโทรศัพท์เคลื่อนที่ทุกราย
ติดตั้งเครือข่ายเทคนิคพิเศษ เพื่อให้บริการลูกค้า

สำหรับเทคโนโลยี 3G เอไอเอสได้มีการเตรียมความพร้อมทางด้านบุคลากร และเทคโนโลยี
โดยจัดให้มี 3G Project Team และสร้างโปรแกรม 3G E-Learning สำหรับพัฒนา
competency ด้านเทคโนโลยี 3G สำหรับบุคลากรของเอไอเอสทั้งหมด นอกจากนี้ Working
Team ได้เตรียมการวางแผนเกี่ยวกับ การประมาณการลูกค้า , ลักษณะและประเภท 3G service
ที่จะให้บริการลูกค้า ซึ่งเมื่อ กทช.
กำหนดหลักเกณฑ์และรูปแบบการพิจารณาให้ใบอนุญาตแก่ผู้ที่จะลงทุนให้บริการ 3G อย่างชัดเจนแล้ว
เอไอเอส พร้อมที่จะสามารถให้บริการลูกค้าได้เป็นอย่างดี

1.3 ความเสี่ยงทางด้านการบริหารทรัพยากรบุคคล

เอไอเอสตระหนักถึงความสำคัญ และคุณค่าของบุคลากรที่มีต่อบริษัท
จึงมุ่งเน้นการส่งเสริมและพัฒนาให้บุคลากรของบริษัทมีศักยภาพในการทำงานที่เพิ่มขึ้นอยู่ตลอดเวลา
สามารถรองรับการขยายตัวของบริษัทในอนาคตและหากมีการปรับเปลี่ยนบุคลากรในตำแหน่งงานที่มีความสำคัญ
บริษัทมีผู้ทดแทนตำแหน่งงานนั้นได้เพื่อให้การดำเนินงานของบริษัทเป็นไปอย่างราบรื่น ต่อเนื่อง
และมีคุณภาพ

เอไอเอสเล็งเห็นถึงความจำเป็นและความสำคัญในการเตรียมความพร้อมของบุคลากร
โดยเฉพาะในตำแหน่งงานที่มีความสำคัญต่อการดำเนินงานหรือการเจริญเติบโตของบริษัท ในปี
2549 นี้ เอไอเอส จึงได้จัดเตรียมแผนการสืบทอดตำแหน่ง (Succession Plan)
และจัดตั้งคณะทำงานซึ่งประกอบด้วยผู้บริหารระดับสูงของสายงานต่าง ๆ
เพื่อจัดวางแนวทางในการคัดสรร และเตรียมความพร้อมด้านบุคลากร
สำหรับตำแหน่งงานระดับผู้บริหาร จำนวน 75 ตำแหน่ง และตำแหน่งงานหลัก (Key Positions)
อีกจำนวน 247 ตำแหน่ง ทำการพิจารณากลั่นกรองผู้ที่ได้รับการคัดเลือก
โดยจัดให้มีการประเมินความพร้อมของผู้ที่ได้รับการพิจารณาทั้งในด้าน People Management และ
Task Management เพื่อนำมาจัดทำแผนพัฒนารายบุคคล ซึ่งจะเน้นการพัฒนาโดยใช้วิธีการ
coaching เป็นหลัก และจะมีการติดตามผลการพัฒนา พร้อมทั้งทำการประเมินผลผู้ที่ได้รับการพัฒนา
เพื่อรายงานให้คณะกรรมการบริหารความเสี่ยงทราบความก้าวหน้าเป็นรายไตรมาส
ซี่งจะทำให้เกิดความเชื่อมั่นได้ว่าการดำเนินงานของบริษัทในอนาคต จะเป็นไปอย่างราบรื่น
และต่อเนื่องด้วยบุคลากรที่มีศักยภาพสูง

1.4 ความเสี่ยงทางด้านกฎหมาย ข้อบังคับ และนโยบาย

-   นโยบายและกฎระเบียบ โดย กทช.

สืบเนื่องจาก คณะกรรมการกิจการโทรคมนาคมแห่งชาติ (กทช.) เป็นหน่วยงานที่จัดตั้งขึ้นใหม่
เพื่อเป็นหน่วยงานอิสระที่มีหน้าที่กำกับดูแลอุตสาหกรรมโทรคมนาคมของประเทศ โดย กทช.
ได้ออกกฎต่างๆ เกี่ยวกับอุตสาหกรรมโทรคมนาคม ทั้งนี้ คาดว่า กทช.
จะออกนโยบายและกฎเกณฑ์ต่างๆ เพิ่มเติม
ซึ่งอาจมีผลกระทบอย่างมีนัยสำคัญต่อธุรกิจสื่อสารโทรคมนาคม ของบริษัท
ซึ่งรวมถึงกฎเกณฑ์และนโยบายที่เกี่ยวข้องกับการจัดสรรคลื่นความถี่วิทยุและทรัพยากรโทรคมนาคมอื่น
ๆ และการส่งเสริมบริการทางโทรคมนาคมบางประเภท
ซึ่งได้พิจารณาว่าเป็นประโยชน์ต่อการพัฒนาเศรษฐกิจและสังคม

เอไอเอส จึงไม่อาจคาดการณ์ได้ว่า ลักษณะและขอบเขตของนโยบายและกฎระเบียบที่ กทช.
จะออกในอนาคต หรือ กทช.
จะกำกับดูแลการบังคับใช้นโยบายและกฎระเบียบที่มีอยู่ในปัจจุบันและที่จะมีขึ้นในอนาคตได้อย่างไร
โดยเฉพาะอย่างยิ่ง ผลกระทบอันเกิดจากระบบใบอนุญาตแบบใหม่หรือกฎระเบียบอื่นๆ
ที่จะมีผลต่อสิทธิตามสัญญาร่วมการงานที่ให้แก่ เอไอเอส ยกตัวอย่าง การประกาศใช้เรื่อง Number
portability ซึ่งอาจจะมีในอนาคต

-   การจัดสรรและจัดการคลื่นความถี่วิทยุในประเทศ

ความล่าช้าในการจัดตั้ง คณะกรรมการกิจการกระจายเสียงและกิจการโทรทัศน์แห่งชาติ (กสช. )
ซึ่งเป็นหน่วยงานต่างหากอีกแห่งหนึ่งซึ่งมีหน้าที่ควบคุมดูแลกิจการวิทยุ โทรทัศน์
และการกระจายเสียงอื่น ๆ
ได้นำไปสู่ความไม่แน่นอนอย่างมีนัยสำคัญต่อการจัดสรรและจัดการคลื่นความถี่วิทยุในประเทศ
ซึ่งรวมถึงธุรกิจสื่อสารโทรคมนาคมไร้สายของเอไอเอส
เนื่องจากผู้ประกอบการสื่อสารโทรคมนาคมจำเป็นต้องมีคลื่นความถี่วิทยุในการให้บริการ 3G แต่
กทช. อาจไม่ออกใบอนุญาตใด ๆ ให้ดำเนินการโครงข่าย 3G หรือในการให้บริการ 3G
ในประเทศจนกว่าจะมี กสช. เอไอเอส จึงไม่อาจคาดการณ์ได้ว่า กทช. จะเริ่มออกใบอนุญาต 3G
เมื่อใดหรือ เอไอเอส จะได้รับใบอนุญาตดังกล่าวหรือไม่ ซึ่งอาจมีผลกระทบต่อเอไอเอส
เนื่องจากสัญญาร่วมการงานกับทีโอทีจะสิ้นสุดลงในปี 2558

-   การใช้และเชื่อมต่อโครงข่ายโทรคมนาคม

คณะกรรมการกิจการโทรคมนาคมแห่งชาติ (กทช.)
ได้ออกใบอนุญาตประกอบกิจการโทรคมนาคมให้แก่ บริษัท ทีโอที จำกัด (มหาชน) และ บริษัท กสท
โทรคมนาคม จำกัด (มหาชน) ในฐานะที่บริษัทเป็นผู้ประกอบการภายใต้สัญญาร่วมการงานของบริษัท
ทีโอที จำกัด (มหาชน) บริษัทยังคงมีสิทธิดำเนินธุรกิจตามสัญญาดังกล่าว จนกระทั่งสิ้นสุดสัญญา

ในปี 2549 กทช. ได้ประกาศหลักการและแนวทางในการกำกับกิจการโทรคมนาคมว่าด้วย
หลักเกณฑ์การใช้และเชื่อมต่อโครงข่ายโทรคมนาคม พ.ศ. 2549 โดยมีผลบังคับใช้ตั้งแต่วันที่ 17
พฤษภาคม 2549 ซึ่งในข้อ 126 ของประกาศ กทช.
ได้กำหนดให้ผู้ประกอบการที่ให้บริการโทรคมนาคมทุกรายที่ได้รับใบอนุญาต สัมปทานหรือสัญญา
ภายใต้การกำกับดูแลของ กทช. จะต้องปฏิบัติตามกฎระเบียบดังกล่าว
ภายใต้หลักเกณฑ์นี้บนพื้นฐานของหลักการแข่งขันโดยเสรีและเป็นธรรม
และให้ถือว่าผู้นั้นมีสิทธิหน้าที่และความรับผิดชอบเช่นเดียวกับผู้รับใบอนุญาตตามกฎหมายด้วย ซึ่ง
บริษัท ทีโอที จำกัด (มหาชน) มีความเห็นโต้แย้งว่า ข้อ 126 ในประกาศฯ
เป็นการใช้อำนาจเกินขอบเขต ไม่ตรงตามเจตนารมณ์ของกฎหมายรัฐธรรมนูญปี 2540 มาตรา 40
และมาตรา 335(2) พระราชบัญญัติองค์กรจัดสรรคลื่นความถี่ฯ พศ. 2543
และพระราชบัญญัติการประกอบกิจการโทรคมนาคม พ.ศ. 2544
การเชื่อมต่อโครงข่ายโทรคมนาคมของบริษัทสัมปทานกับผู้ประกอบการรายอื่นใด
ยังไม่สามารถกระทำได้ เนื่องจากบริษัทมิใช่เป็นผู้ที่ได้รับใบอนุญาตประกอบกิจการโทรคมนาคมจาก
กทช . และมิได้มีโครงข่ายเป็นของตนเอง ซึ่งการโต้แย้งดังกล่าวนี้
อาจจะส่งผลให้บริษัทเอกชนภายใต้สัญญาร่วมการงาน
ไม่มีสิทธิเชื่อมต่อโครงข่ายหรือเรียกเก็บค่าเชื่อมต่อโครงข่าย
ซึ่งอาจทำให้การใช้และเชื่อมต่อโครงข่ายของภาคเอกชนที่เป็นบริษัทสัมปทานต้องหยุดชะงักหรือเลื่อนออกไป

อย่างไรก็ตาม เอไอเอส ซึ่งเป็นผู้ประกอบกิจการโทรคมนาคม ที่ต้องอยู่ภายใต้หลักเกณฑ์ตาม พรบ.
การประกอบกิจการโทรคมนาคม พ.ศ. 2544 และตามเงื่อนไขที่ กทช.
กำหนดบนพื้นฐานของหลักการการแข่งขันโดยเสรีอย่างเป็นธรรม เอไอเอส
จึงมีหน้าที่ต้องปฏิบัติตามกฎหมายโดยได้จัดส่งข้อเสนอการใช้และเชื่อมต่อโครงข่ายโทรคมนาคมให้แก่
กทช. โดยที่ผ่านมา กทช.
ได้ให้ความเห็นชอบในหลักการและข้อเสนอการใช้และเชื่อมต่อโครงข่ายและอัตราค่าตอบแทนการใช้โครงข่ายโทรคมนาคมของเอไอเอสและผู้ประกอบการรายอื่นไปแล้ว
เมื่อวันที่ 1 กันยายน 2549
และให้เอไอเอสสามารถเจรจาเกี่ยวกับสัญญาการเชื่อมต่อโครงข่ายโทรคมนาคมกับผู้ประกอบการรายอื่นได้
ขณะนี้เอไอเอสได้ร่วมลงนามในสัญญาการเชื่อมต่อโครงข่าย กับ บริษัท โทเทิ่ล แอ๊คเซ็ส
คอมมูนิเคชั่น จำกัด (มหาชน) ในวันที่ 30 พฤศจิกายน 2549 บริษัท ทรูมูฟ จำกัด ในวันที่ 16
มกราคม 2550 และ ส่วนผู้ประกอบการรายอื่น เช่น บริษัท ทริปเปิล ที บรอดแบนด์ จำกัด
อยู่ในระหว่างการเจรจาทำสัญญาเชื่อมต่อระหว่างกัน

ทั้งนี้
การประกาศใช้หลักเกณฑ์ดังกล่าวจะเป็นประโยชน์ต่อผู้บริโภคตลอดจนอุตสาหกรรมสื่อสารโทรคมนาคมโดยรวม
เนื่องจากผู้ประกอบการแต่ละรายสามารถเชื่อมโครงข่ายได้โดยตรง
โดยมีการเรียกเก็บค่าเชื่อมต่อระหว่างกันตามปริมาณการใช้งานระหว่างโครงข่ายของแต่ละราย
ค่าเชื่อมต่อโครงข่ายจะสะท้อนต้นทุนที่แท้จริง
ที่เกิดจากปริมาณการใช้งานระหว่างโครงข่ายของแต่ละผู้ประกอบการ
ส่งผลให้ผู้ประกอบการทุกรายต้องแข่งขันพัฒนาคุณภาพเครือข่ายและการให้บริการ
เพื่อประโยชน์สูงสุดต่อผู้บริโภค และเนื่องจาก
บริษัทมีสัดส่วนของผู้ที่ใช้บริการโทรศัพท์เคลื่อนที่ในประเทศในอัตราสูงสุด จำนวนลูกค้าทั้งสิ้นประมาณ
19 ล้านราย ดังนั้น
บริษัทมีโอกาสที่จะได้รับรายได้ค่าตอบแทนการใช้โครงข่ายจากผู้ประกอบการรายอื่นมากกว่าหลักเกณฑ์ในการใช้และเชื่อมต่อโครงข่ายโทรคมนาคมนี้
จะเป็นจุดเริ่มต้นของการทำตลาดการแข่งขันของผู้ประกอบการทุกรายให้เป็นไปอย่างเสรีและเป็นธรรมภายใต้กรอบกติกาเดียวกัน
ซึ่งจะเป็นประโยชน์ต่อเศรษฐกิจและสังคมโดยรวม

-   ข้อกฎหมายเกี่ยวกับสัญญาร่วมการงานที่ทำขึ้นระหว่างภาคเอกชนและภาครัฐ

เมื่อวันที่ 23 มกราคม 2550 คณะรัฐมนตรี ได้มีมติอนุมัติในเรื่องต่างๆ
ซึ่งรวมถึงการให้กฤษฎีกาพิจารณาประเด็นข้อกฎหมายเกี่ยวกับสัญญาร่วมการงานที่ทำขึ้นระหว่างภาคเอกชนและภาครัฐ
โดยเฉพาะอย่างยิ่ง ให้พิจารณาว่าคู่สัญญาได้ปฏิบัติตามกระบวนการที่ระบุไว้ใน พรบ.
การให้เอกชนเข้าร่วมงานในกิจการของรัฐหรือไม่ และอย่างไร

ความไม่แน่นอนที่เกิดขึ้นในระหว่างการปฏิรูปกฎระเบียบที่เกี่ยวกับธุรกิจโทรคมนาคมที่สำคัญในครั้งนี้ของประเทศ
อาจส่งผลกระทบต่อ เอไอเอส ในด้านต่าง ๆ ซึ่งรวมถึงด้านการดำเนินกลยุทธ์ทางธุรกิจของบริษัท
เพื่อปรับตัวให้เท่าทันสภาพการเปลี่ยนแปลงทางการตลาดได้อย่างประสบผลสำเร็จ
และสร้างความพึงพอใจให้กับลูกค้ามากที่สุด

1.5 ความเสี่ยงทางด้านเทคโนโลยี

อุตสาหกรรมสื่อสารโทรคมนาคมไร้สายได้มีการเปลี่ยนแปลงเทคโนโลยีอย่างรวดเร็วและมีนัยสำคัญ
เอไอเอสซึ่งเป็นผู้ประกอบธุรกิจโทรคมนาคมรายหนึ่ง
อาจประสบภาวะการแข่งขันด้านเทคโนโลยีสื่อสารโทรคมนาคมและจะยังคงประสบกับสิ่งดังกล่าวต่อไปในอนาคตจากเทคโนโลยีอื่นๆ
เพิ่มเติม ซึ่งรวมถึงเทคโนโลยีที่มีอยู่ในปัจจุบันซึ่งยังไม่เป็นที่แพร่หลายในประเทศ เช่น 3G และ
WiMax เทคโนโลยีที่อยู่ระหว่างการพัฒนาในปัจจุบัน
และเทคโนโลยีในอนาคตซึ่งยังไม่มีการประดิษฐ์คิดค้นขึ้น ทำให้เอไอเอส
มีความเสี่ยงในเรื่องของการปรับปรุง
พัฒนาเทคโนโลยีให้ทันกับเทคโนโลยีใหม่ๆที่เปลี่ยนแปลงตลอดเวลา
ความซับซ้อนของเทคโนโลยีมีมากขึ้น
ตลอดจนความต้องการของลูกค้าที่ต้องการผลิตภัณฑ์และบริการต่างๆ หลากหลาย
เปลี่ยนแปลงไปจากเดิม แต่ทั้งนี้ เอไอเอสได้คำนึงถึงความเสี่ยงที่จะกระทบกับลูกค้า 19 ล้านราย
เป็นสำคัญ เอไอเอสได้มีการเตรียมความพร้อมตลอดเวลา โดยเอไอเอสได้พยายามหาเทคโนโลยี
ใหม่ๆ เช่น ใช้เทคนิคพิเศษเพื่อขยายช่องสัญญาณเพื่อให้โทรฯติดง่ายในช่วงเวลาที่มีการใช้หนาแน่น
ติดตั้งเครือข่ายที่ออกแบบมาเป็นพิเศษสำหรับใช้ในบริเวณลานจอดรถและอาคารต่าง ๆ
มีระบบตรวจสอบปัญหาของเครือข่ายล่วงหน้า ระบบเครือข่ายสำรองฉุกเฉิน รวมถึง
การตรวจเช็คสัญญาณด้วยระบบ Automatic Network Testing System (ANTS) 
ซึ่งจะทำหน้าที่ตรวจสอบสัญญาณเครือข่ายทั่วประเทศ 24 ชั่วโมง
รวมทั้งสามารถรองรับการเปลี่ยนแปลงต่างๆที่จะเกิดขึ้นในอนาคตได้